Title: Llibre de continguts Tema 2
Course: Educació Física 3r ESO 1r T > Section: Tema 2 (setmana 4-5-6)

L'esport de raqueta més ràpid del món

El bàdminton consisteix a colpejar un volant amb una raqueta i fer-lo passar per damunt de la xarxa i aconseguir que l'altre jugador no el pugui tornar.

És un esport d'adversari que es pot jugar tant individualment com per parelles.

Orígens

Hi havia un joc primitiu anomenat “battledore” que va ser inventat a la Xina.  L’actual joc va sorgir a l’Índia, a la zona de Poona, i aquest va ser el nom adoptat.
 Alguns oficials britànics (l’Índia era una colònia britànica) van veure el joc, els hi va agradar i el van portar a Anglaterra (1873). Allà, el duc de Beaufort es va interessar molt i com que es practicava molt a la seva finca de Bàdminton House va agafar el seu nom definitiu.

Terreny de joc

És un rectangle que fa 6,1 metres d’amplada (en partits individuals fa 5,18 m.) i una llargada total de 13,4 metres.

La xarxa

Està col·locada a 1,55 metres als laterals i a 1,524 al centre.

La raqueta

El seu pes màxim recomanat és de 120 grams i les seves cordes són les més fines de tots els esports de raqueta.

El volant

El volant pesa entre 4,75 i 5,5 grams.  Està format per 16 plomes que estan fixades sobre una base de suro que fa entre 2,54 i 2,86 centímetres de diàmetre.

El partit

Consta de tres sets de 21 punts cada set.  Es puntua sempre que es guanya un punt, encara que no es tingui possessió del servei.

El jugador que fa el servei i el que rep el servei han de situar-se en diagonals oposades.  El servidor ha de colpejar el volant per sota de la cintura.

Colpejos

- Servei: el servei pot ser de dretes o de revés.  Es considera un servei de dretes el que es fa amb la mà dominant.
- Drive: cop des de la meitat de la pista que consisteix a fer un cop fort, que tingui una trajectòria horitzontal i passi molt a prop de la xarxa a gran velocitat.
- Clear: cop des del fons de la pista que arriba fins al final de la pista contrària.
- Smash: cop des del fons de la pista que consisteix a fer un cop el més fort possible en una trajectòria descendent amb l’objectiu d’acabar la jugada.
- Drop: cop des del fons de la pista que consisteix a llançar el volant el més a prop possible de la xarxa al camp contrari.  També és un drop quan es fa un cop suau i el volant cau molt a prop de la xarxa.
- Lob: és un cop molt alt des de la xarxa cap al fons de la pista de l’adversari per tal de sortir de la pressió.

Bateria d'exercicis

Aquesta és una bateria d'exercicis-exemple per la millora de la pràctica del bàdminton per triar i incorporar a les teves propostes. També et servirà per valorar les propostes dels teus companys.

EXERCICIS PER MILLORAR LA TÈCNICA DEL SERVEI:

 El servei pot ser de dretes (amb la mà dominant) o de revés.

- Treball individual:
  - donar tocs verticals al volant, i anar guanyant en potència i alçada.
  - ara donar tocs de revés.
  - colpejar el volant i fer un gir de 360 graus.
  - precisió: fer el servei i fer punteria a zones ja determinades per cèrcols, matalassos, marques dibuixades a terra…

- Treball per parelles:
  - passar-se el volant alternativament; amb la seqüència colpejar-seure-aixecar-se.
  - cadascú amb un volant.  Colpejar-lo ben amunt i anar a buscar el volant del company.
  - practicar passades: colpejant el volant per sobre del cap, a l’alçada de les espatlles, a l’alçada del maluc…

- Grup cooperatiu:
  - dues files enfrontades.  Fer un servei cap a l’altra fila i anar al final de la teva fila. Fer diferents serveis: alts, menys alts, curts, …

EXERCICIS PER MILLORAR LA TÈCNICA DEL DRIVE:

- Treball individual:
  - utilitzar cèrcols col.locats a certa alçada per fer exercicis de precisió (de dretes i de revés).
  - fer drives als costats i fer drives al centre de la pista contrària.

- Treball per parelles:
  - fer la seqüència servei-drive de dretes.
  - fer la seqüència servei-drive de revés.
  - fer la seqüència drive de dretes-revés.
  - encadenar drives de dretes; encadenar drives de revés.

- Joc 1 x 1: utilitzant serveis i drives.

EXERCICIS PER MILLORAR LA TÈCNICA DEL CLEAR:

- Treball individual:
  - activitat de precisió: enviar el volant a zones delimitades amb cèrcols, matalassos, cons,... Fer colpejaments de dretes i de revés.

- Treball per parelles:
  - fer la seqüència servei-drive-clear.
  - clear-clear:  enviant en paral·lel, en diagonal o als costats (dret i esquerra) del company.
  - fer les seqüències de revés.
  - joc 1 x 1 (només cops de clear).

- Grup cooperatiu:
  - 4 contra 4 en files enfrontades.  Una raqueta per grup.  Es colpeja de clear i es passa la raqueta al següent de la fila. Es torna al final de la fila.

- Joc 2 x 2: aplicant servei, drive i clear.

EXERCICIS PER MILLORAR LA TÈCNICA DEL DROP:

- Treball individual:
  - colpejar el volant de forma que caigui en trajectòria descendent a prop de la xarxa.
  - precisió: el volant ha de caure en zones determinades per cèrcols, matalassos, cons...

- Treball per parelles:  seguir les següents seqüències:
  - Drive alt - deixada.
  - Clear - deixada alta.
  - Drive alt  -  deixada als costats.
  - Clear  -  deixada als costats.
  - Servei - deixada a prop de la xarxa (net drop).
  - Encadenament de deixades.
  - Deixada alta  -  deixada baixa.
  - Clear - clear - deixada baixa - deixada baixa.
  - Clear - clear - deixada alta -deixada alta.

- Joc 1 x 1: només podem fer deixades o drops.

- Grup cooperatiu:
  - joc 2 x 2: aplicant servei, drive, clear i drop.

EXERCICIS PER MILLORAR LA REMATADA O SMASH:

- Treball per parelles:  fer les següents seqüències:
  - servei - rematada.
  - servei - rematada amb salt.
  - servei - clear - rematada sense salt.
  - servei - clear - rematada amb salt.
  - servei - rematada al costat dret/al costat esquerre (exercici de precisió).
  - servei - saltant rematada a un costat, a l’altre costat (exercici de precisió).
  - servei - drive - rematada (amb i sense salt).
  - servei - rematada (amb i sense salt) cap a la línia de fons, part mitjana…(exercici de precisió).
  - servei - net kill (rematada ràpida a la xarxa per acabar el punt).

- Grup cooperatiu:
  - joc 2 x 2: aplicant servei, drive, clear, drop i smash.

 EXERCICIS PER MILLORAR LA TÈCNICA DEL LOB:

- Treball per parelles:  fer les següents seqüències:
  - servei - lob
  - servei - deixada baixa - lob
  - servei - clear - lob
  - servei - drive - lob
  - servei - lob - clear - rematada

- Joc 1 x 1: aplicant el servei, el drive, el clear, el drop, la rematada i el lob.

- Grup cooperatiu:
  - joc 2 x 2: aplicant servei, drive, clear, drop, smash i lob.

DISSENY UNIVERSAL PER L’APRENENTATGE

 Al Parabàdminton hi ha tres categories:

- Talla petita.
- Amputats.
- Cadira de rodes

Cal fer modificacions tant al material com a les normes de joc i terreny de joc.

- Visual: els alumnes amb visió parcial poden fer bàdminton amb volants de colors més vius.
- Auditiu: farem ús d’estímuls visuals i tàctils.
- Motriu: si es juga amb cadira de rodes s’ha de fer una modificació del terreny de joc de forma que no es pot fer servir la zona central de la pista.  Poden fer exercicis de precisió i de punteria.